Source: http://nyugatifeny.hu/2019/05/08/az-alkotmanybirosag-szerint-nincs-azzal-baj-hogy-a-fidesz-hazudott-az-alairoinak
Timestamp: 2019-07-21 04:56:33
Document Index: 392165

Matched Legal Cases: ['bíróság ', 'bíróság ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'kúria\n']

Bréking: Az Alkotmánybíróság szerint nincs azzal baj, hogy a Fidesz hazudott az aláíróinak – Nyugati Fény
Bréking: Az Alkotmánybíróság szerint nincs azzal baj, hogy a Fidesz hazudott az aláíróinak
Nyugati Fény · 2019. május 8., 13:14 2019-05-08 · Politika
Járhattak volna sokkal rosszabbul is.
A választási eljárásról szóló törvény nem tiltja a jelölő szervezetek számára, hogy választási kampányban a jelöltállításon kívül más célra aláírást gyűjtsenek – mondta ki az Alkotmánybíróság (Ab) szerdán közzétett határozatában.
A konkrét ügyben korábban a Kúria elmeszelte a Fidesz-KDNP-t aláírásgyűjtő tevékenysége miatt, az Ab most ezt a szerinte “önkényes” döntést megsemmisítette.
Az ügy úgy indult, hogy a Fidesz-KDNP aktivistái április elején a Kálvin téri aluljáróban aláírásokat gyűjtöttek. A Fidesz logóival ellátott kihelyezett pulton a “Nekünk Brüsszelben is Magyarország az első! Május 26.” felirat szerepelt, a pulton elhelyezett aláírásgyűjtő lapok fejrészén a “Támogatom Orbán Viktor programját, állítsuk meg a bevándorlást!” felirat volt olvasható, az aktivisták pedig többször is azt állították, hogy az európai parlamenti választásra gyűjtenek aláírásokat.
Az aláíróívek nem a hivatalos ajánlóívek voltak,
azokon valójában Orbán Viktor programját támogató aláírásokat gyűjtöttek, illetve az aktivisták az adatkezelési tájékoztatót sem tudták bemutatni.
A Kúria arra a következtetésre jutott, hogy a jelölő szervezeteket támogató, szimpátiát kifejező aláírásgyűjtés akkor nem jogsértő, ha a választópolgár pontosan tudja, hogy aláírása milyen célt szolgál, adatait milyen célból használják fel. Ha azonban e körülményekkel a jelölő szervezet megtévesztő magatartása miatt nincs tisztában, az jogsértő helyzetet eredményez, ezért elmarasztalta a jelölő szervezeteket.
A Kúria döntésével szemben a Fidesz-KDNP fordult az Ab-hez.
A Fidesz-KDNP indítványa nyomán az Ab kimondta: a Kúria egyáltalán nem értékelte az indítványozó magatartásának alapjogi vonatkozásait. Az Ab korábbi döntéseiből következően ugyanis választási kampányban különösen, de attól függetlenül is a véleménynyilvánítási szabadság által védett egy politikai szervezet és támogatói vagy választói közötti kommunikáció, így már önmagában attól alaptörvény-ellenes a Kúria döntése, hogy
az ügy alapjogi vonatkozásait nem észlelte.
Továbbá az Ab a választási szabályozás vonatkozásában már megállapította, hogy a választási eljárásról szóló törvény valamely tilalmának az az értelmezése van összhangban a véleménynyilvánítási szabadsággal, amely a törvényi szabályozást zártnak tekinti, azt nem egészíti ki, márpedig a törvény semmilyen szabálya sem tiltja a jelölő szervezetek számára, hogy
választási kampányban a jelöltállításon kívül más célra aláírást gyűjtsenek,
ilyen szabály ésszerű értelmezés mellett a törvény egyetlen rendelkezéséből sem vonható le következtetésként.
local_offer Politika, aláírás, alkotmánybíróság, döntés, fidesz, kúria
Mellár leleplezte a Fidesz gazdasági növekedését
Mindig van lejjebb: Orbánék most a fuldoklók kimentését vétózták meg